Euroopan parlamentin päätöslauselma EU:n strategisista tavoitteista luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (CITES) sopimuspuolten konferenssin 13. kokouksessa



Virallinen lehti nro 140 E , 09/06/2005 s. 0159 - 0161



P6_TA(2004)0014 CITES (luonnonvaraisen eläimistön ja kasviston uhanalaisten lajien kansainvälistä kauppaa koskeva yleissopimus) Euroopan parlamentin päätöslauselma EU:n strategisista tavoitteista luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (CITES) sopimuspuolten konferenssin 13. kokouksessa Euroopan parlamentti, joka - ottaa huomioon Bangkokissa, Thaimaassa 2.— 14. lokakuuta 2004 pidettävän luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (CITES) sopimuspuolten konferenssin 13. kokouksen, - ottaa huomioon työjärjestyksen 108 artiklan 5 kohdan, A. ottaa huomioon, että CITES on maailman laajin voimassa oleva elävän luonnon suojelua koskeva sopimus, jolla estetään luonnonvaraisen kasviston ja eläimistön kansainvälisestä kaupasta johtuva liiallinen luonnon hyväksikäyttö ja johon on liittynyt 166 sopimuspuolta, EU:n kaikki 25 jäsenvaltiota mukaan lukien, B. ottaa huomioon, että luonnonvarojen kuluttaminen ihmisten tarpeisiin, elinympäristöjen tuhoutuminen, ilmastonmuutos, luonnonvaraisten lajien liiallinen hyväksikäyttö ja luonnonvaraisten eläin- ja kasvilajien laiton kauppa ovat maapallon luonnon monimuotoisuuden vähenemisen pääasialliset syyt, C. ottaa huomioon, että ongelman tiedostaminen kuluttajamaissa on ollut ja on edelleen avainasemassa salametsästyksen ja uhanalaisten luonnonvaraisten eläin- ja kasvilajien laittoman kansainvälisen kaupan hillitsemisen kannalta, D. ottaa huomioon, että CITES-yleissopimus täydentää Maailman elintarvike- ja maatalousjärjestön FAO:n ja muiden kalastusalan elinten toimintaa merikalalajien suojelemiseksi kansainvälisen kaupan mahdollisesti niille aiheuttamia uhkia vastaan, E. ottaa huomioon, että kansainvälinen valaanpyyntikomissio IWC, joka tunnustetaan CITES-yleissopimuksessa valaiden suojelua ja hoitoa säänteleväksi toimivaltaiseksi elimeksi, on julistanut kaupallista valaanpyyntiä koskevan maailmanlaajuisen kiellon, F. ottaa huomioon, että vaeltavien lajien suojelua koskevassa yleissopimuksessa valkohai on otettu mukaan yleissopimuksen liitteisiin I ja II; ottaa huomioon, että Australia on sisällyttänyt lajin mukaan CITESin liitteeseen III vuodesta 2001 lähtien, Norjan ja Japanin esittämistä varaumista huolimatta; ja ottaa huomioon, että Maailman luonnonsuojeluliitto IUCN on pitänyt lajia vaarantuneena liiton kokoamalla uhanalaisten lajien punaisella listalla vuodesta 1996 lähtien, G. ottaa huomioon, että Euroopan parlamentin luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (CITES) sopimuspuolten 12. konferenssista 24. lokakuuta 2002 antamasta päätöslauselmasta [1] huolimatta sopimuspuolet hyväksyivät 12. kokouksessaan ehdotuksen, jolla Botswanalle, Namibialle ja Etelä-Afrikalle annettiin lupa norsunluukauppaan; ottaa kuitenkin huomioon, että päätökseen sisältyviä ehtoja ei täytetty sopimuspuolten 12. kokouksen edellyttämässä ajassa; 1. kehottaa komissiota ja jäsenvaltioita käyttämään ennalta varautumisen periaatetta kaikkia työasiakirjoja ja luetteloehdotuksia koskevien päätöstensä johtoajatuksena; 2. kehottaa komissiota ja jäsenvaltioita varmistamaan, että CITESin ja muiden biologista monimuotoisuutta koskevien yleissopimusten välisen koordinoinnin tehostamiseen pyrkivillä päätöksillä ei heikennetä CITESin asemaa maailmanlaajuisena suojelusopimuksena eikä CITESin tiukkoja suojelutoimia; 3. vastustaa jyrkästi salaisten äänestysten käyttöä ja on pettynyt siihen, että pysyvä CITESin komitea ei ole antanut ehdotuksia salaisten äänestysten poistamisesta yleissopimuksen päätöksentekoprosessista; 4. pitää myönteisenä Kenian ehdotuksia 20 vuotta kestävästä norsunluukaupan kiellosta, jota muiden muassa 12 Keski- ja Länsi-Afrikan norsuvyöhykkeen maata kannattavat; katsoo, että kielto mahdollistaisi sen, että kansainvälinen yhteisö voisi siirtää keskustelun painopisteen norsunluukaupasta todellisiin uhkiin, jotka kohdistuvat norsuihin, niiden elinpiireihin ja ihmisten elinkeinoihin; kehottaa komissiota ja jäsenvaltioita tukemaan näitä ehdotuksia; 5. pitää myönteisenä Australian ehdotusta valkohain sisällyttämisestä nollakiintiöllä CITESin liitteeseen II; katsoo, että ennalta varautumisen periaate edellyttää nollakiintiön soveltamista, kunnes suojeluasemasta on riittävästi tietoja kiintiöiden tukemiseen; 6. kannattaa seuraavia seikkoja sopimuspuolten 13. kokousta koskevan komission ehdotuksen mukaisesti: - suositukset eksoottisten eläinten lihasta sekä ihmisapinoiden suojelusta ja kaupasta; - kyhmyhuulikalan (napoleonkalan) sisällyttäminen CITESin liitteeseen II; - kivitaatelin sisällyttäminen CITESin liitteeseen II; - ehdotus saiga-antiloopin suojelusta; - Aasian makeanveden kilpikonnien sisällyttäminen CITESin liitteeseen II; - trooppisen puulajin raminin siirtäminen CITESin liitteestä III liitteeseen II; 7. vaatii komissiota ja jäsenvaltioita lisäksi kannattamaan seuraavia toimia: - afrikkalaisen leijonan siirtäminen CITESin liitteestä II liitteeseen I; - iravadindelfiinin siirtäminen CITESin liitteestä II liitteeseen I; - Madagaskarin ja Kenian paikallisten liskolajien ottaminen mukaan luetteloon; 8. kehottaa komissiota ja jäsenvaltioita hylkäämään seuraavat ehdotukset: - kansainvälistä valaanpyyntikomissiota koskeva ehdotus sen vuoksi, ettei olisi asianmukaista tehdä tällaista päätöstä CITESin piirissä; - ehdotus CITESin ja FAO:n välisestä yhteisymmärryspöytäkirjasta; - mustasarvikuonon ja leopardin vientikiintiöiden tarkistaminen Namibian ja Etelä-Afrikan osalta siten, että elävien eläinten ja metsästysmuistojen kauppa sallittaisiin; - Namibian ja Etelä-Afrikan norsukantoja koskevan CITESin liitteen II tarkistaminen siten, että norsunluu-, nahka- ja karvatuotteiden kaupallinen kauppa sallittaisiin; - kolmen lahtivalaskannan siirtäminen CITESin liitteestä I liitteeseen II; - Swazimaan valkosarvikuonokannan siirtäminen CITESin liitteestä I liitteeseen II, jolloin elävien eläinten ja metsästysmuistojen kauppa sallittaisiin; 9. kehottaa komissiota ja jäsenvaltioita tehostamaan kansainvälistä yhteistyötä CITES-yleissopimuksen täytäntöönpanemiseksi tarjoamalla lisäkannustimia ja taloudellista tukea erityisesti lajien tunnistamiseen ja toimeenpanon valvontaan liittyvää koulutusta ja teknistä tukea varten; 10. palauttaa mieliin, että Euroopan unioni on yksi luonnonvaraisten eläinten laittoman kaupan suurimmista markkinoista ja että lainsäädännön noudattamisessa on eroja jäsenvaltioiden välillä; kehottaa komissiota ja jäsenvaltioita tehostamaan toimintansa koordinointia luonnonvaraisten eläinten kauppaa koskevan EU:n lainsäädännön täytäntöönpanemiseksi; 11. kehottaa niitä CITESin sopimuspuolia, jotka eivät vielä ole niin tehneet, ratifioimaan Gabaronen tarkistuksen, jotta Euroopan yhteisöstä voisi tulla CITESin sopimuspuoli; 12. kehottaa puhemiestä välittämään tämän päätöslauselman neuvostolle, komissiolle, CITESin sopimuspuolille ja CITESin sihteeristölle. [1] EUVL C 300 E, 11.12.2003, s. 621. --------------------------------------------------